Document ID: 32013R0294

KOMISSION ASETUS (EU) N:o 294/2013,
annettu 14 päivänä maaliskuuta 2013,
muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta annetun Euroopan parlamentin ja neuvoston asetuksen (EY) N:o 1069/2009 täytäntöönpanosta sekä neuvoston direktiivin 97/78/EY täytäntöönpanosta tiettyjen näytteiden ja tuotteiden osalta, jotka vapautetaan kyseisen direktiivin mukaisista eläinlääkärintarkastuksista rajatarkastusasemilla, annetun asetuksen (EU) N:o 142/2011 muuttamisesta ja oikaisemisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1069/2009 (1) ja erityisesti sen 5 artiklan 2 kohdan, 15 artiklan 1 kohdan ensimmäisen alakohdan b ja c alakohdan, 15 artiklan 1 kohdan toisen alakohdan, 18 artiklan 3 kohdan, 19 artiklan 4 kohdan ensimmäisen alakohdan a, b ja c alakohdan, 19 artiklan 4 kohdan toisen alakohdan, 21 artiklan 6 kohdan c alakohdan, 32 artiklan 3 kohdan a alakohdan, 40 artiklan ensimmäisen kohdan d alakohdan, 41 artiklan 3 kohdan ensimmäisen ja kolmannen alakohdan, 42 artiklan 2 kohdan ja 45 artiklan 4 kohdan,
sekä katsoo seuraavaa:
(1)
Asetuksessa (EY) N:o 1069/2009 vahvistetaan eläimistä saatavien sivutuotteiden ja niistä johdettujen tuotteiden osalta ihmisten ja eläinten terveyttä koskevat säännöt, joilla pyritään ehkäisemään ja saamaan mahdollisimman vähäisiksi näistä tuotteista ihmisten ja eläinten terveydelle aiheutuvat riskit. Siinä säädetään myös eräiden johdettujen tuotteiden valmistusketjun päätepisteen, jonka jälkeen näihin tuotteisiin ei enää sovelleta kyseisen asetuksen vaatimuksia, määrittämisestä.
(2)
Muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta annetun Euroopan parlamentin ja neuvoston asetuksen (EY) N:o 1069/2009 täytäntöönpanosta sekä neuvoston direktiivin 97/78/EY täytäntöönpanosta tiettyjen näytteiden ja tuotteiden osalta, jotka vapautetaan kyseisen direktiivin mukaisista eläinlääkärintarkastuksista rajatarkastusasemilla, 25 päivänä helmikuuta 2011 annetussa komission asetuksessa (EU) N:o 142/2011 (2) vahvistetaan asetuksen (EY) N:o 1069/2009 täytäntöönpanosäännöt, mukaan luettuina säännöt, jotka koskevat eräiden johdettujen tuotteiden valmistusketjun päätepisteiden määrittämistä.
(3)
Euroopan elintarviketurvallisuusviranomainen (EFSA) totesi 7 päivänä helmikuuta 2011 antamassaan lausunnossa, jossa arvioitiin, miten öljykemian prosesseilla voidaan vähentää mahdollisimman pieniksi TSE:n riskit luokkaan 1 kuuluvissa eläinten sivutuotteissa (3), että riskit tarttuvan spongiformisen enkefalopatian (TSE) leviämisestä vähenevät merkittävästi, kun luokkaan 1 kuuluvaa ainesta käsitellään käyttämällä rasvojen hydrolyyttistä pilkkomista tai hydrausta. Luokkaan 1 kuuluvasta aineksesta johdettujen öljykemian tuotteiden TSE-tarttuvuuden vähentymisen suhteen on kuitenkin vielä joitakin epävarmuustekijöitä. Siitä syystä ei voida varmuudella olettaa, etteivät kyseiset tuotteet ole infektiivisiä, minkä vuoksi niistä voi aiheutua riski, jos ne pääsevät elintarvike- ja rehuketjuun. Tämän vuoksi asetuksen (EU) N:o 142/2011 3 artiklaa ja liitteitä XIV ja XV olisi muutettava.
(4)
Asetuksen (EY) N:o 1069/2009 18 artiklan 1 kohdassa säädetään poikkeuksista, jotka koskevat luokkaan 2 ja luokkaan 3 kuuluvan aineksen käyttöä tiettyjen sellaisten eläinten ruokinnassa, jotka eivät päädy elintarvikeketjuun, mukaan lukien sirkuseläimet. Koska tietyt sirkuseläimet kuuluvat lajeihin, joita tavallisesti käytetään elintarvikkeiden tuotantoon, on tarpeen säätää siitä, että käytettäessä kyseistä ainesta sirkuseläinten ruokintaan on noudatettava asetuksen (EU) N:o 142/2011 13 artiklassa säädettyjä edellytyksiä.
(5)
Asetuksen (EY) N:o 1069/2009 19 artiklan 1 kohdan f alakohdassa säädetään poikkeuksesta, joka koskee mehiläisten ja mehiläishoidosta saatavien sivutuotteiden hävittämistä polttamalla tai hautaamalla paikan päällä sillä edellytyksellä, että ehkäistään ihmisten tai eläinten terveydelle aiheutuvien riskien leviäminen. Asetuksen (EU) N:o 142/2011 15 artiklan c alakohdassa viitataan mehiläisten ja mehiläishoidon sivutuotteiden keräämistä ja hävittämistä koskeviin erityissääntöihin. Sen vuoksi mainitun artiklan johdantolausetta olisi korjattava siten, että viitataan mehiläisten ja mehiläishoidon sivutuotteiden keräämistä ja hävittämistä koskeviin erityissääntöihin.
(6)
Asetuksen (EU) N:o 142/2011 36 artiklan 3 kohdassa säädetään 31 päivään joulukuuta 2012 ulottuvasta siirtymävaiheesta, jonka ajan on sallittua hävittää pieniä määriä asetuksen (EY) N:o 1069/2009 10 artiklan f alakohdassa tarkoitettua luokkaan 3 kuuluvaa ainesta. Mainittua siirtymävaihetta olisi pidennettävä kahdella vuodella, ja näiden vuosien aikana olisi kerättävä lisätietoja kyseisen luokkaan 3 kuuluvan aineksen keräämisestä, kuljettamisesta ja hävittämisestä.
(7)
Eläinten sivutuotteista johdettua käsiteltyä eläinvalkuaista, joka on muuta kuin asetuksen (EY) N:o 1069/2009 10 artiklan n, o ja p alakohdassa tarkoitettua luokkaan 3 kuuluvaa ainesta, saadaan käyttää ainesosana käsitellyn lemmikkieläinten ruoan tuotannossa. Käsiteltyä eläinvalkuaista ei pitäisi ilmoittaa lemmikkieläinten ruoaksi, jollei sitä ole sekoitettu asianmukaisessa suhteessa muihin aineisiin, joita kyseessä oleva lemmikkieläinlaji tavallisesti käyttää ravinnokseen. Käsitellyn eläinvalkuaisen tuottaja voi kuitenkin toimittaa tuotetta hyväksyttyjen kenneleiden tai ajokoira-ajueiden pitäjille sekä säilöön otettujen koirien ja kissojen ravinnoksi rehuseosten valmistamiseksi koirille ja kissoille. Tällaisessa tapauksessa tuote on ilmoitettava ja merkittävä käsitellyksi eläinvalkuaiseksi. Käsitellyn eläinvalkuaisen vientiin sovelletaan eläimistä saatavia sivutuotteita koskevan lainsäädännön lisäksi myös Euroopan parlamentin ja neuvoston asetuksen (EY) N:o 999/2001 (4) säännöksiä. Käsitellyn eläinvalkuaisen viennin edellytyksenä on edellä mainitun asetuksen liitteessä IV olevassa III osassa olevan E2 kohdan mukaan käsitellyn eläinvalkuaisen alkuperäjäsenvaltioiden ja määrämaana olevan kolmannen maan välillä tehty kirjallinen sopimus. Tätä velvoitetta ei sovelleta lemmikkieläinten ruoan vientiin. Koska on havaittu, ettei käsitellyn eläinvalkuaisen vientisääntöjä välttämättä sovelleta asianmukaisesti, lemmikkieläinten ruoan määritelmää on tarkennettava.
(8)
Eläimistä saatavien sivutuotteiden ja niistä johdettujen tuotteiden muuntaminen biokaasuksi on sallittua asetuksen (EY) N:o 1069/2009 nojalla. Biokaasun tuotannossa muodostuu kiinteitä ja nestemäisiä jakeita. On tarpeen selventää, että kyseisten jäämien hävittämistä koskevia vaatimuksia sovelletaan molempiin jakeisiin.
(9)
EFSA totesi 30 päivänä marraskuuta 2010 antamassaan lausunnossa, joka koski luokkaan 1 kuuluvista eläinten sivutuotteista ja kasviöljyistä tuotetun biodieselin rinnakkaistuotteena saatavasta glyseriinistä ihmisten ja eläinten terveydelle aiheutuvia abioottisia riskejä (5), että asetuksen (EU) N:o 142/2011 liitteessä IV olevassa III luvussa tarkoitetulla menetelmällä 1 käsitelty glyseriini on turvallinen aine TSE-riskin suhteen. Biodieselin tuotannosta rinnakkaistuotteena saatu glyseriini voidaan toimivaltaisen viranomaisen päätöksellä muuntaa biokaasuksi ja mädätteeksi biokaasun tuotannon jälkeen ja levittää tuotantojäsenvaltion alueella maahan ilman että ihmisten ja eläinten terveydelle aiheutuu vaaraa.
(10)
Asetuksen (EY) N:o 1069/2009 13 artiklan f alakohdassa tarkoitetut eläimistä saatavat sivutuotteet voidaan levittää käsittelemättöminä maahan, jos toimivaltainen viranomainen ei katso niiden aiheuttavan minkään vakavan tartuntataudin leviämisriskiä. Kyseiset tuotteet voidaan kompostoida tai muuntaa biokaasuksi ilman esikäsittelyä.
(11)
Asetuksen (EU) N:o 142/2011 liitteessä VIII vahvistetun, jäsenvaltioiden välisessä kaupassa eläimistä saatavien sivutuotteiden ja niistä johdettujen tuotteiden kuvaamiseen käytetyn vakioilmaisun on oltava selkeästi ja helppolukuisesti pakkauksessa, säiliössä tai ajoneuvossa kuljetuksen ja varastoinnin aikana. Vakioilmaisujen luetteloa olisi laajennettava, jotta voidaan ottaa huomioon käsitellyn lannan kauppa.
(12)
Asetuksen (EY) N:o 1069/2009 48 artiklassa edellytetään, että toimijat ilmoittavat määräjäsenvaltion toimivaltaiselle viranomaiselle aikeestaan lähettää luokkaan 1 tai luokkaan 2 kuuluvaa ainesta. Jäsenvaltiot voivat tehdä kahdenvälisiä sopimuksia, jotka koskevat niiden laitosten palvelujen tarjoamista rajanaapurina olevista jäsenvaltioista peräisin olevien lemmikkieläinten polttamiseen. Tällaisissa tapauksissa asetuksen (EY) N:o 1069/2009 48 artiklan 1-3 kohdassa säädetty vaatimus aiheuttaa tarpeetonta hallinnollista rasitusta.
(13)
Asetuksen (EU) N:o 142/2011 liitteessä X olevassa II luvussa vahvistetaan rehuaineiden tuotantoon tarkoitettuja johdettuja tuotteita koskevat erityiset vaatimukset. Kansallisten standardien mukaisesti käsitellyn maidon saattamista markkinoille koskevan poikkeuksen sanamuotoa olisi muutettava siten, että siinä tarkoitettaisiin myös maitopohjaisia tuotteita ja maidosta johdettuja tuotteita ja näin ollen mukautettaisiin kyseisen luvun 4 jakson II osa vastaamaan asetuksen (EY) N:o 1069/2009 10 artiklaa ja erityisesti sen f alakohtaa sallimalla tiettyjen entisten elintarvikkeiden prosessointi muiden tuotantoeläinten kuin turkiseläinten ruokinnassa käytettäväksi ainekseksi.
(14)
Kun eläinperäisiä ainesosia sisältäviä entisiä elintarvikkeita käytetään raaka-aineena tuotantoeläinten rehun tuotannossa, sovelletaan erityisiä vaatimuksia, jotta estettäisiin riski taudin tarttumisesta eläimiin. Jos entiset elintarvikkeet eivät kuitenkaan sisällä lihaa, kalaa tai niistä saatavia tuotteita, niiden käyttö tuotantoeläimille tarkoitetun rehun tuotantoon olisi sallittava, edellyttäen että kyseiset elintarvikkeet eivät aiheuta riskiä ihmisiin tai eläimiin tarttuvien tautien leviämisestä.
(15)
Asetuksen (EY) N:o 1069/2009 32 artiklassa säädetään orgaanisten lannoitteiden ja maanparannusaineiden markkinoille saattamisen ja käytön edellytyksistä. Kyseisiä tuotteita voidaan tuottaa luokkaan 2 ja 3 kuuluvasta aineksesta asetuksen (EU) N:o 142/2011 liitteessä XI vahvistettujen vaatimusten mukaisesti. Kun kyse on luokkaan 3 kuuluvasta aineksesta saadusta käsitellystä eläinvalkuaisesta, on noudatettava asetuksen (EU) N:o 142/2011 liitteessä X olevassa II luvussa vahvistettuja erityisiä tuotantovaatimuksia, myös silloin kun käsitelty eläinvalkuainen on tarkoitettu yksinomaan lemmikkieläinten ruoaksi. Selkeyden vuoksi on tarpeen muuttaa asetuksen (EU) N:o 142/2011 liitettä XI ja lisätä viittauksia mahdollisiin käsitellyn eläinvalkuaisen käsittelyvaatimuksiin.
(16)
Tieteen ja biologista monimuotoisuutta koskevan tutkimuksen edistämiseksi olisi myönnettävä näytearkistoille, tiedejärjestöille ja museoille poikkeus, joka koskee eläinten tai eläinten osien keräämistä, kuljetusta ja käyttöä säilöttyinä väliaineeseen, täysin peitettyinä objektilaseilla tai käsiteltyinä geneettisinä näytteinä. Asetuksen (EU) N:o 142/2011 liitteessä XIII olevassa VI luvussa säädettyjä, metsästystrofeita ja muita esineitä koskevia vaatimuksia olisi näin ollen muutettava.
(17)
Asetuksen (EU) N:o 142/2011 liitteessä XIV olevan II luvun 1 jakson taulukossa 2 vahvistetaan eläimistä saatavien sivutuotteiden unioniin tuontia koskevat vaatimukset. Taulukossa 2 olevien tiettyjen osien sanamuotoa olisi parannettava siinä annettavien tietojen selkeyttämiseksi. Taulukossa 2 olevaa luetteloa kolmansista maista, joista kyseessä olevista lajeista peräisin olevien eläinten sivutuotteiden tuonti on sallittu, olisi muutettava siltä osin kuin kyse on tietyistä tuotteista, jotka voivat koostua eri eläimistä peräisin olevista eläinten sivutuotteista. Muutokset olisi sisällytettävä kyseisen asetuksen liitteessä XV esitettyihin vastaaviin todistuksiin.
(18)
Lemmikkieläinten ruokaa voidaan tuottaa mistä tahansa luokkaan 3 kuuluvasta aineksesta, lukuun ottamatta asetuksen (EY) N:o 1069/2009 10 artiklan n, o ja p alakohdassa tarkoitettua luokkaan 3 kuuluvaa ainesta. Lemmikkieläinten ruoan EU:n markkinoille saattamiseen sovellettavia sääntöjä on sovellettava myös kolmansista maista tapahtuvaan tuontiin. Asetuksen (EU) N:o 142/2011 liitteessä XV olevassa 3B luvussa esitetty todistus olisi ulotettava koskemaan myös asetuksen (EY) N:o 1069/2009 10 artiklan c alakohdassa tarkoitettuja tuotteita.
(19)
Tiettyjä veren ja verituotteiden tuontia koskevia vaatimuksia olisi selkeytettävä, erityisesti siltä osin kuin on kyse veren alkuperästä. Veren on oltava peräisin turvallisesta lähteestä, joka voi olla EU:n lainsäädännön mukaisesti hyväksytty teurastamo, kolmannen maan kansallisen lainsäädännön mukaisesti hyväksytty teurastamo tai elävät eläimet, joita kasvatetaan tällaisiin tarkoituksiin. Tällaisista turvallisista lähteistä peräisin olevaa verta voidaan myös sekoittaa. On tarpeen tehdä muutos asiaankuuluvien todistusten tekstiin. Sen vuoksi asetuksen (EU) N:o 142/2011 liitettä XIV ja liitteessä XV olevassa 4A, 4C ja 4D luvussa esitettyjä terveystodistuksia olisi muutettava.
(20)
Asetuksen (EU) N:o 142/2011 liitteessä XVI vahvistetaan haaskalintujen ruokintaa luokkaan 1 kuuluvalla aineksella koskevan virallisen valvonnan säännöt. Toimivaltainen viranomainen voi asetuksen (EY) N:o 1069/2009 18 artiklan mukaisesti sallia luokkaan 1 kuuluvan aineksen käytön luonnollisessa elinympäristössään elävien uhanalaisten tai suojeltujen haaskalintulajien ja muiden lajien ruokinnassa. Sen vuoksi voimassa olevat haaskalintujen ruokintaa koskevan virallisen valvonnan säännöt olisi ulotettava koskemaan kaikkia eläimiä, joiden ruokinta luokkaan 1 kuuluvalla aineksella voidaan sallia asetuksen (EU) N:o 142/2011 liitteen VI mukaisesti.
(21)
Sen vuoksi asetusta (EU) N:o 142/2011 olisi muutettava.
(22)
Kaupan häiriöiden välttämiseksi olisi säädettävä siirtymäkaudesta, jonka aikana jäsenvaltioiden olisi sallittava niiden tuotteiden tuonti, joihin sovelletaan asetuksen (EU) N:o 142/2011 säännöksiä, sellaisina kuin ne ovat muutettuina tällä asetuksella, ennen tämän asetuksen voimaantuloa/soveltamispäivää voimassa olevien sääntöjen mukaisesti.
(23)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,
ON HYVÄKSYNYT TÄMÄN ASETUKSEN:
1 artikla
Muutetaan asetus (EU) N:o 142/2011 seuraavasti:
1)
Korvataan 3 artiklan i alakohta seuraavasti:
”i)
bensiini ja polttoaineet, jotka täyttävät liitteessä IV olevan IV luvun 3 jakson 2 kohdan c alakohdassa esitetyt uusiutuvien polttoaineiden tuotannossa käytettävästä monivaiheisesta katalyyttisesta prosessista saatuja tuotteita koskevat erityiset vaatimukset;
j)
renderöidyistä rasvoista johdetut öljykemian tuotteet, jotka täyttävät liitteessä XIII olevassa XI luvussa vahvistetut vaatimukset.”
2)
Muutetaan 13 artikla seuraavasti:
a)
Korvataan 1 kohdan e alakohta seuraavasti:
”e)
kalansyötiksi kasvatetut toukat ja madot;
f)
sirkuseläimet.”
b)
Korvataan 2 kohdan e alakohta seuraavasti:
”e)
kalansyötiksi kasvatetut toukat ja madot;
f)
sirkuseläimet.”
3)
Korvataan 15 artiklassa johdantolause seuraavasti:
”Jos toimivaltainen viranomainen sallii eläimistä saatavien sivutuotteiden hävittämisen asetuksen (EY) N:o 1069/2009 19 artiklan 1 kohdan a, b, c, e tai f alakohdan mukaisen poikkeuksen perusteella, hävittäminen on tehtävä seuraavien liitteessä VI olevassa III luvussa esitettyjen erityissääntöjen mukaisesti:”.
4)
Korvataan 36 artiklan 3 kohdassa päivämäärä ”31 päivään joulukuuta 2012” päivämäärällä ”31 päivään joulukuuta 2014”.
5)
Muutetaan liitteet I, IV, V, VI, VIII, X ja XI sekä liitteet XIII-XVI tämän asetuksen liitteen mukaisesti.
2 artikla
Unioniin saa 26 päivään joulukuuta 2013 ulottuvan siirtymävaiheen ajan edelleen tuoda eläimistä saatavien sivutuotteiden tai niistä johdettujen tuotteiden lähetyksiä, joiden mukana on terveystodistus, joka on täytetty ja allekirjoitettu asetuksen (EU) N:o 142/2011, sellaisena kuin se on ennen tämän asetuksen voimaantuloa, liitteessä XV olevassa 3B, 3D, 4A, 4C, 4D, 6A, 8, 10B, 11, 14A ja 15 luvussa esitetyn mallin mukaisesti, sillä edellytyksellä että kyseiset todistukset on täytetty ja allekirjoitettu ennen 26 päivää lokakuuta 2013.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 15 päivästä maaliskuuta 2013.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä maaliskuuta 2013.

Labels: 1
17
14
3
6